VSRS Sklep III Ips 87/2016
Datum: 2018-01-23T01:00:00.000+01:00
ecli: ECLI:SI:VSRS:2018:III.IPS.87.2016
opravilna_stevilka_ii_stopnje: Sklep VSK Cpg 102/2016
sodisce: Vrhovno sodišče
oddelek: Gospodarski oddelek
podrocje: CIVILNO PROCESNO PRAVO - STEČAJNO PRAVO - STVARNO PRAVO - USTAVNO PRAVO
institut: prekinitev postopka z revizijo - zahteva za oceno ustavnosti - prenehanje izločitvene pravice

## Jedro

Vrhovno sodišče je revizijski postopek prekinilo zaradi začetka postopka za oceno ustavnosti tretjega odstavka 310. člena ZFPPIPP.

## Izrek

Revizijski postopek se prekine do odločitve Ustavnega sodišča Republike Slovenije o zahtevi za oceno ustavnosti tretjega odstavka 310. člena Zakona o finančnem poslovanju, postopkih zaradi insolventnosti in prisilnem prenehanju (ZFPPIPP).

## Obrazložitev

1. Sodišče prve stopnje je zavrglo tožbo za ugotovitev, da je tožeča stranka pridobila lastninsko pravico na nepremičninah, navedenih v II. točki izreka sklepa (II. točka izreka). Tožeči stranki je naložilo, da povrne stroške postopka prvi toženki (III. točka izreka) in drugi toženki (IV. točka izreka).

2. Sodišče druge stopnje je pritožbo tožeče stranke zavrnilo in potrdilo sklep sodišča prve stopnje v izpodbijani II., III. in IV. točki izreka (I. točka izreka). Odločilo je, da tožeča stranka sama krije svoje stroške pritožbenega postopka (II. točka izreka).

3. Zoper sklep sodišča druge stopnje je tožeča stranka vložila revizijo zaradi bistvene kršitve določb pravdnega postopka in zmotne uporabe materialnega prava (prvi odstavek 370. člena Zakona o pravdnem postopku - ZPP).

4. Prva toženka je v odgovoru na revizijo predlagala njeno zavrnitev. Druga toženka na revizijo ni odgovorila.

5. Revizijski postopek se prekine.

6. Iz določbe tretjega odstavka 310. člena Zakona o finančnem poslovanju, postopkih zaradi insolventnosti in prisilnem prenehanju (v nadaljevanju ZFPPIPP) izhaja, da v primeru, ko izločitveni upnik v enem mesecu po objavi sklepa o preizkusu terjatev ne vloži tožbe v skladu s prvim in drugim odstavkom 310. člena ZFPPIPP, njegova izločitvena pravica preneha.

7. Določba tretjega odstavka 310. člena ZFPPIPP, ki določa prenehanje izločitvene pravice z iztekom enomesečnega roka za vložitev tožbe za uveljavitev prerekane izločitvene pravice, je po presoji Vrhovnega sodišča v nasprotju z drugim odstavkom 14. člena Ustave, saj brez razumnega in stvarnega razloga različno obravnava izločitvene upnike, ki svoje izločitvene pravice v stečajnem postopku ne prijavijo, in izločitvene upnike, ki svojo izločitveno pravico prijavijo, tožbe za uveljavitev prerekane izločitvene pravice pa nato ne vložijo pravočasno. Vrhovno sodišče poleg tega meni, da sankcija prenehanja izločitvene pravice, kot jo določa tretji odstavek 310. člena ZFPPIPP, ni niti nujna niti sorazmerna v ožjem smislu. Izpodbijana določba zato protiustavno posega tudi v pravico do zasebne lastnine (33. člen Ustave).

8. Vrhovno sodišče je zato v skladu s 156. členom Ustave in prvim odstavkom 23. člena Zakona o ustavnem sodišču (ZUstS) revizijski postopek prekinilo zaradi začetka postopka za oceno ustavnosti tretjega odstavka 310. člena ZFPPIPP.

9. Postopek se bo nadaljeval po odločitvi Ustavnega sodišča Republike Slovenije.